Anthony Davis með boltann í leiknum í nótt . AFP Anthony Davis var óstöðvandi í nótt þegar Los Angeles Lakers vann enn einn sigurinn í NBA-deildinni í körfuknattleik og lagði Minnesota Timberwolves í sannkölluðum stigaleik í Staples Center , 142 : 125 . Davis skoraði 50 stig í leiknum , í fyrsta skipti á tímabilinu , ásamt því að taka 7 fráköst og eiga 6 stoðsendingar . LeBron James var líka drjúgur með 32 stig og 13 stoðsendingar fyrir Lakers sem hefur unnið 21 af 24 leikjum sínum á tímabilinu og er með bestu stöðu allra liða í deildinni til þessa . Kawhi Leonard skoraði 34 stig og tók 11 fráköst fyrir Los Angeles Clippers sem vann sannfærandi útisigur á Washington Wizards , 135 : 119 . Clippers er í öðru sæti Vesturdeildar , á eftir grönnum sínum í Lakers , með 17 sigra í 24 leikjum . Tyler Herro tryggði Miami sigur á Chicago í framlengdum leik , 110 : 105 , með þriggja stiga körfu undir lok framlengingar . Hann var jafnframt stigahæstur með 27 stig en Finninn öflugi Lauri Markkanen skoraði 22 stig fyrir Chicago .